કેન્દ્રના રાજ્યકક્ષાના નાણામંત્રી જયંત સિન્હાએ થોડા સમય પહેલાં જ સંસદને એવી માહિતી આપી હતી કે ૨૦૧૪ સુધીમાં પાછલા ત્રણ વર્ષ દરમિયાન ૧૩૬ કરોડની નકલી ચલણી નોટો ઝડપાઈ હતી. કેટલાક સૂત્રો એવું કહી રહ્યા છે કે ૧૩૬ કરોડનો આંકડો એ હિમશીલાની ટોચ જેવો છે. બાકી દર વર્ષે અંદાજે ૨૫૦૦ કરોડ રૂપિયાની નકલી ચલણી નોટો ભારતીય બજારમાં ઠાલવવામાં આવી રહી છે. એમ તો એનઆઈએના સૂત્રો એવું માની રહ્યા છે કે અંદાજે ૪૦૦ કરોડ રૂપિયાની નકલી નોટો ઠલવાઈ રહી છે પરંતુ આઈબીએ પોતાના અહેવાલમાં ૨૫૦૦ કરોડનો આંકડો આપ્યો છે. રિઝર્વ બેન્કના પ્રવકતા રૂપાંબરાના જણાવ્યા અનુસાર વ્યવસાયિક બેન્કોમાંથી વધુ પ્રમાણમાં નકલી ચલણી નોટો પકડાઈ રહી છે.